SKRIFTLIG FORESPØRGSEL P-1236/00

af Giuseppe Nisticò (PPE-DE) til Rådet

(10. april 2000)

Om: Lægeurter og helbredende planter

Den enorme udbredelse og det enorme misbrug af lægeurter uden en passende kontrol, både med hensyn til salg og i forbindelse med ordination, nødvendiggør en omgående regulering af denne sektor, som er meget følsom på grund af de mulige konsekvenser for menneskers sundhed.

Som det vides fra den internationale videnskabelige litteratur, og som det for nylig er kommet stærkt frem i massemedierne i både USA og Europa, er nogle af disse lægeurter, når de anvendes uden lægekontrol, ansvarlige for tusindvis af tilfælde af forgiftning med døden til følge, ud over at de har en række uønskede og toksiske bivirkninger af allergisk art og påvirker hjerte-kar-systemet, nyrerne, centralnervesystemet og andre systemer og organer.

Desværre har der gennem en raffineret og bedragerisk reklame fra industriens og de involverede forretningsfolks side rodfæstet sig en kollektiv forestilling om, at urter i deres egenskab af naturlige produkter er nyttige og uskadelige og ikke har toksiske virkninger.

Ukontrolleret anvendelse af lægeurter er farlig af følgende grundlæggende årsager:

- koncentrationerne og/eller doserne af de aktive stoffer i urter, der sælges frit i helsekostforretninger, er ikke tilstrækkeligt standardiserede, og derfor kan det aldrig med sikkerhed vides, hvor store doser der er indtaget;

- det vides ikke, om urterne indeholder forureningskilder som f.eks. ukrudtsmidler, pesticider, tungmetaller osv.;

- vekselvirkningen med andre lægemidler eller levnedsmidler og som følge af indgivelse af flere urter på en gang kendes endnu slet ikke, og derfor kan indtagelse af visse lægeurter medføre uforudsete toksiske virkninger;

- der er risiko for, at anvendelsen af lægeurter, der af uvidende borgere anses for effektiv og uskadelig, kan forlede patienter til at opgive de traditionelle velkendte behandlingsformer, f.eks. behandling med antineoplastiske lægemidler, med meget alvorlige følger for deres sundhed.

Der er behov for forbrugerbeskyttelse på følgende områder:

- forbrugerne skal informeres om de aktive stoffer og om eventuelle forurenende stoffer i de lægeurter, de indtager;

- forbrugerne skal kende den nøjagtige størrelse af den dosis, de indtager;

- forbrugerne skal informeres om vekselvirkningen med andre lægemidler eller med levnedsmidler;

- forbrugerne skal kende til risiciene i tilknytning til de aktive stoffers og eventuelle forurenende stoffers toksicitet.

Hvilke foranstaltninger agter Rådet på baggrund af ovennævnte betragtninger at træffe for at beskytte borgernes sundhed? Agter det på baggrund af de dokumenterede videnskabelige data at tage bestemmelserne om salg af lægeurter op til fornyet overvejelse? Vil det lade EMEA evaluere de foreliggende oplysninger om de enkelte planter og urter og give de nødvendige retningslinjer for korrekt indgivelse i mennesket af præparater, som i øjeblikket indgives næsten uden kontrol?

Svar

(26. juni 2000)

Rådet deler det ærede parlamentsmedlems bekymring over den ukontrollerede anvendelse af lægeurter og mener også, at forbrugerne bør beskyttes mod risikoen for misbrug af disse produkter.

Rådet vedtog derfor den 20. december 1995 en resolution om præparater fremstillet på basis af lægeplanter, hvori det opfordrer Kommissionen til i nært samarbejde med medlemsstaterne at undersøge, hvilke problemer der er i den forbindelse.(1) Rådet har endnu ikke fået nogen reaktion fra Kommissionen på denne opfordring.

(1) EFT C 350 af 30.12.1995, s. 6.